„MOŽNO SPRÍSTUPNIŤ“

Predkladacia správa

Vláda Slovenskej republiky svojím uznesením č. 644 z 30. júna 2004 k zoznamu zdravotníckych zariadení navrhnutých na premenu podľa § 2 ods. 2 zákona č. 13/2002 Z. z. (transformačný zákon) na neziskové organizácie poskytujúce všeobecne prospešné služby schválila zaradenie príspevkovej organizácie Ministerstva zdravotníctva SR Detská psychiatrická liečebňa Hraň do transformačného procesu podľa zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (tzv. transformačný zákon) v znení neskorších predpisov (ďalej len „zákon“).

Ministerstvo hospodárstva Slovenskej republiky predkladá v zmysle § 5 ods. 1 zákona na rokovanie vlády SR návrh na vydanie rozhodnutia o transformácii štátnej príspevkovej organizácie Detská psychiatrická liečebňa Hraň na neziskovú organizáciu poskytujúcu všeobecne prospešné služby.

I.	Základné údaje o štátnej príspevkovej organizácií

Detská psychiatrická liečebňa Hraň bola zriadená 1. januára 1992 zriaďovacou listinou Ministerstva zdravotníctva SR č. 3724/1991-A/X-4 zo dňa 29. 11. 1991 ako štátna príspevková organizácia.

Do transformačného procesu podľa predloženého transformačného projektu vstupuje nehnuteľný a hnuteľný majetok štátnej príspevkovej organizácie uvedený v transformačnom projekte v súpise majetku určeného na transformáciu v bilančnej hodnote k 30. 6. 2004. Celková hodnota majetku štátu vkladaného do neziskovej organizácie je 208 393 tis. Sk. Táto hodnota sa odlišuje od účtovnej hodnoty majetku vyjadrenej v súvahe ROPO k 30. 6. 2004, ktorá predstavuje výšku 207 815 tis. Sk. Rozdiel oproti súvahe je vo výške 578 tis. Sk a tento rozdiel vznikol z precenenia pozemkov podľa platnej vyhlášky. 

Bilančná hodnota majetku štátu, ktorý vstupuje do transformačného procesu stanovená znaleckým posudkom č. 25/2004  zo dňa 20. 8. 2004 a jeho Dodatkom č. 1 z 28. 8. 2004, vypracovaným znaleckou organizáciou JHS s. r. o. Martin, je vo výške  208 393 tis. Sk.

Prioritným majetkom, ktorý je uvedený v prílohe č. 3 tohto materiálu, sú nehnuteľnosti v  hodnote  11 086 tis. Sk. 

Výška záväzkov k  30. 6. 2004  predstavovala  sumu   14 689 tis. Sk,  výška  pohľadávok  k  30. 6. 2004 predstavovala sumu   1 389 tis. Sk.

Hlavným predmetom činnosti Detskej psychiatrickej liečebne Hraň je poskytovanie liečebno – preventívnej zdravotnej starostlivosti pacientom detského veku postihnutým psychickými ochoreniami od 3 do 18 rokov, vrátane zabezpečenia kompletnej výchovno – vzdelávacej činnosti počas prebiehajúcej liečby.

K 30. 6. 2004 Detská psychiatrická liečebňa Hraň zamestnávala 84 zamestnancov, z toho zdravotnícky personál 56, nezdravotnícky personál 28, vysokoškolsky vzdelaných 12, stredoškolsky vzdelaných 61, so základným vzdelaním 11.

Vybrané údaje zo súvahy k 30. 6. 2004 (v tis. Sk):

Neobežný majetok								210 321
v tom: dlhodobý nehmotný majetok						           0
           dlhodobý hmotný majetok						209 743
		z toho: pozemky						         71
			umelecké diela a zbierky				         16
stavby							  74 555
stroje, prístroje a zariadenia				  12 232
dopr. prostriedky					         78
obstaranie dlhodobého hmotného majetku		122 791
	majetok nezachytený v súvahe					  +   578
			- precenenie pozemkov				  +   578

Obežný majetok								  12 761
v tom: zásoby									       322
	pohľadávky								    1 389
finančný majetok							  11 050

Cudzie zdroje:									  14 689

Vlastné zdroje krytia:								208 393

II.	Transformačné návrhy a postup výberu záujemcu

Záujem o vstup do transformácie príspevkovej organizácie prejavili dvaja záujemcovia, a to: MEDIHRAŇ, n. o. a MEDIR, s.r.o.. 

MEDIHRAŇ, n. o. vznikla 30. 9. 2004 právoplatným rozhodnutím o registrácii neziskovej organizácii Krajského úradu v Košiciach. Zakladateľmi sú: 	
Ing. Jozef Klink, bytom: Bukovecká 8, 040 12 Košice,
MUDr. Ladislav Zausin, bytom: 072 31  Vinné 528,
JUDr. Michal Hvižďák, bytom: Petrovova 8, 075 01 Trebišov.
Odborným garantom poskytovania zdravotnej starostlivosti v transformovanej liečebni bude MUDr. Ján Čunderlík, ktorý má špecializáciu v odbore detská psychiatria, svoju odbornosť preukazuje príslušnými dokladmi a je zapísaný v Registri lekárov pod číslom ID 9138. 
V koncepčnom návrhu záujemcu sa uvádza, že nezisková organizácia bude pokračovať v doterajšej činnosti ústavu a svoju činnosť chce rozšíriť o poskytovanie nadštandardných zdravotníckych úkonov a poskytovanie doplnkových činností: zabezpečenie psychoporadne pre rodičov hospitalizovaných detí, usporadúvanie mini-seminárov pre rodičov, zabezpečenie krátkodobej hospitalizácie po prepustení z nemocnice, vytvorenie priestorov pre následnú zdravotnú starostlivosť o deti so syndrómom závislosti od psychoaktívnych látok, organizovanie víkendových pobytov pre rodičov hospitalizovaných detí, zriadenie oddelenia pre matky s deťmi do 6 rokov, vytvorenie miestnosti pre rodinnú terapiu, vyčlenenie časti ošetrovacej jednotky na prácu s problémovými rodinami, podpora monitorovania hospitalizovaných detí aj po dovŕšení 18 roku veku. 
Transformačný návrh záujemcu predpokladá vyrovnané hospodárenie, ktoré chce dosiahnuť na strane príjmov - zabezpečením viaczdrojového financovania, jednak z príjmov za nadštandardné a doplnkové činnosti, prostredníctvom marketingu zameraného na získavanie sponzorských zdrojov a príspevkov z rôznych fondov a nadácií a tiež zahájením rokovaní so zdravotnými poisťovňami zameranými na prehodnotenie a zvýšenie mesačných zmluvných objemov objednaných zdravotných výkonov, ako aj prípadné ďalšie zvýšenie ohodnotenia ošetrovacieho dňa. Na strane výdavkov chce zreálniť mzdové  náklady a tým aj odvodové zaťaženie, presadiť správnu personálnu politiku, prehodnotiť existujúce dodávateľské vzťahy, znížiť energetickú náročnosť. V rámci priorít záujemcu je preferované dokončenie a skolaudovanie prebiehajúcej rekonštrukcie liečebne v roku 2005, pričom jej dofinancovanie vo výške 10,053 mil. Sk chce zabezpečiť z vlastných zdrojov. 
Majetok, ktorý  záujemca vkladá do neziskovej  organizácie, predstavuje  peňažný vklad vo výške 500 000,-Sk.

	Spoločnosť MEDIR, s.r.o. vznikla 27. 7. 2004 zápisom do Obchodného registra Okresného súdu Košice I.. Jej spoločníkmi sú zamestnanci Detskej psychiatrickej liečebne Hraň: MUDr. Kvetuška Kalistová, MPH – súčasná riaditeľka liečebne, so špecializáciou v odbore detská psychiatria, MUDr. Ivana Švagrovská - pediatrička a MUDr. Rastislav Kalist – stomatológ. Predmetom činnosti spoločnosti okrem iných je aj dopravná zdravotná služba a poskytovanie odbornej zdravotnej starostlivosti v odbore stomatológia a dentoalveolárna chirurgia. Personálne zabezpečenie odborného výkonu na poskytovanie zdravotnej starostlivosti na požadovanú činnosť preukazuje MUDr. Kvetuška Kalistová a MUDr. Ivana Švagrovská príslušnými dokladmi.
V koncepčnom návrhu záujemcu sa uvádza, že nezisková organizácia bude pokračovať v doterajšej činnosti ústavu a svoju činnosť chce rozšíriť o poskytovanie nadštandardných zdravotníckych úkonov a poskytovanie doplnkových činností napr.: vytvorenie priestorov pre následnú zdravotnú starostlivosť o deti a dorast so syndrómom závislosti od psychoaktívnych látok, zriadenie oddelenia pre matky s deťmi do 6 rokov, vyčlenenie časti ošetrovacej jednotky na prácu s problémovými rodinami, práca s rómskymi deťmi postihnutými psychickými poruchami, vybudovať hippoterapeutický areál (kontakt so zvieraťom), ubytovacie služby pre osoby sprevádzajúce pacientov, vytvorenie chránených dielní, založiť nadáciu rodičov a priateľov chorých detí pri DPL, Hraň. 
Transformačný návrh predpokladá vyrovnané hospodárenie, ktoré chce záujemca dosiahnuť na strane príjmov - zvýšením mesačných zmluvných objemov od zdravotných poisťovní, zriadením denného stacionáru, zabezpečením a realizáciou podmienok pre hospitalizáciu zahraničných pacientov za priamu úhradu, vo výdavkovej časti - správnou personálnou politikou, optimálnym vedením energetického hospodárstva, zabezpečením služieb nezdravotníckeho charakteru vo vlastnej réžii.
Majetok, ktorý  záujemca vkladá do neziskovej  organizácie, predstavuje  peňažný vklad vo výške 100 000,-Sk.

Transformačný projekt štátnej príspevkovej organizácie Detská psychiatrická liečebňa Hraň a vybrané transformačné návrhy uvedených dvoch záujemcov predložilo Ministerstvo zdravotníctva SR na Ministerstvo hospodárstva SR v súlade s § 4 ods. 4 zákona dňa 25. 11. 2004. Spolu s transformačným projektom a transformačnými návrhmi bolo predložené stanovisko Ministerstva zdravotníctva SR č. 25246/2004-1/SP zo dňa 10. 11. 2004, v ktorom MZ SR hodnotí transformačné návrhy záujemcov nasledovne: 
MEDIHRAŇ, n. o.: „ Ministerstvo zdravotníctva SR hodnotí predložený návrh kladne, zodpovedá zámerom transformácie zdravotníckych zariadení, zabezpečuje poskytovanie zdravotnej starostlivosti za podmienky vyrovnaného rozpočtu.“ 
MEDIR, s.r.o.: „ Ministerstvo zdravotníctva SR hodnotí predložený návrh kladne, zodpovedá zámerom transformácie zdravotníckych zariadení, zabezpečuje poskytovanie zdravotnej starostlivosti za podmienky vyrovnaného rozpočtu.“
Ministerstvo zdravotníctva SR ako zakladateľ neziskovej organizácie navrhlo poradie záujemcov: 1.	MEDIHRAŇ, n. o.
	2.	MEDIR, s.r.o.

Transformačný projekt Detskej psychiatrickej liečebne Hraň bol posúdený odbornými útvarmi MH SR a skompletizovaný. Následne bola vypracovaná správa o transformácii zdravotníckeho zariadenia obsahujúca základné údaje o transformačnom projekte a k nemu podaných transformačných návrhoch, ktorá bola predložená na rokovanie odbornej transformačnej komisie zriadenej podľa § 8 zákona ministrom hospodárstva. 

Transformačná komisia rokovala o transformácii Detskej psychiatrickej liečebne Hraň dňa 25. 2. 2005. Na základe posúdenia transformačného projektu a obidvoch transformačných návrhov, vyhodnotenia týchto návrhov a stanoviska zriaďovateľa štátnej príspevkovej organizácie – odborným rezortom Ministerstva zdravotníctva SR, komisia dospela k záveru, že vyberá a odporúča na realizáciu transformačný návrh záujemcu MEDIHRAŇ, n. o., ktorého tým odporúča ako spoluzakladateľa neziskovej organizácie Detská psychiatrická liečebňa n. o. Hraň.

Pri svojom rozhodnutí vychádzala transformačná komisia z nasledovných skutočností: Koncepčné návrhy obidvoch záujemcov sú spracované na požadovanej,  kvalitatívne rovnakej úrovni a v obidvoch prípadoch dávajú predpoklad na zabezpečenie poskytovania zdravotnej starostlivosti v transformovanom ústave, jej ďalšieho rozvoja a zvýšenia kvality. Komisia pri svojom výbere okrem koncepčných návrhov záujemcov zobrala do úvahy predovšetkým  odborné stanovisko zriaďovateľa zdravotníckeho zariadenia - Ministerstva zdravotníctva SR. Záujemca MEDIHRAŇ, n. o. taktiež navrhol vyšší peňažný vklad do budúcej  neziskovej organizácie ako MEDIR, s.r.o. a dofinancovanie rekonštrukcie liečebne vo výške 10,053 mil. Sk predpokladá zabezpečiť z vlastných zdrojov. 

III.	Záver

Ministerstvo hospodárstva SR navrhuje vláde SR vydať v súlade s § 5 ods. 2 zákona č. 13/2002 Z.z. v znení neskorších predpisov rozhodnutie o transformácii štátnej príspevkovej organizácie Detská psychiatrická liečebňa Hraň na neziskovú organizáciu poskytujúcu všeobecne prospešné služby s názvom Detská psychiatrická liečebňa n. o. Hraň v zmysle predloženého návrhu.

S poukázaním na § 9 ods. 2 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) navrhujeme materiál nesprístupňovať, nakoľko obsahuje osobné údaje fyzických osôb.